b'\n_START_ARTICLE_\nEugenijus Manstavi\xc4\x8dius\n_START_SECTION_\nBiografija\n_START_PARAGRAPH_\n1969\xc2\xa0m. baig\xc4\x97 Vilniaus universitet\xc4\x85. Nuo 1969\xc2\xa0m. VU Matematikos ir informatikos fakulteto d\xc4\x97stytojas, nuo 1980\xc2\xa0m. docentas, 1992\xe2\x80\x932005\xc2\xa0m. Tikimybi\xc5\xb3 teorijos ir skai\xc4\x8di\xc5\xb3 teorijos katedros ved\xc4\x97jas; nuo 1995\xc2\xa0m. profesorius. 1989\xe2\x80\x931990\xc2\xa0m. d\xc4\x97st\xc4\x97 Paderborno ir kituose u\xc5\xbesienio universitetuose. 1994\xc2\xa0m. habilituotas fizini\xc5\xb3 moksl\xc5\xb3 daktaras.  1996\xe2\x80\x931999\xc2\xa0m. Lietuvos mokslo tarybos narys. 2004 m Lietuvos moksl\xc5\xb3 akademijos narys ekspertas, nuo 2011 tikrasis narys. Nuo 2006\xc2\xa0m. dar Matematikos ir informatikos instituto vyr. mokslo darbuotojas.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausios mokslini\xc5\xb3 tyrim\xc5\xb3 sritys: tikimybin\xc4\x97 skai\xc4\x8di\xc5\xb3 teorija ir tikimybi\xc5\xb3 teorija, tikimybin\xc4\x97 kombinatorika, jos tyrim\xc5\xb3 pradininkas Lietuvoje. I\xc5\xa1tyr\xc4\x97 multiplikatyvi\xc5\xb3j\xc5\xb3 aritmetini\xc5\xb3 funkcij\xc5\xb3 vidurki\xc5\xb3 asimptotikas, aritmetini\xc5\xb3 funkcij\xc5\xb3 asimptotinius skirstinius, suk\xc5\xabr\xc4\x97 atsitiktini\xc5\xb3 proces\xc5\xb3 su nepriklausomais prieaugiais aritmetini\xc5\xb3 ir kombinatorini\xc5\xb3 modeli\xc5\xb3. Nagrin\xc4\x97ja atsitiktines kombinatorines strukt\xc5\xabras. 1993\xc2\xa0m. dirbo mokslin\xc4\xaf darb\xc4\x85 Bordo I universitete, 1995\xc2\xa0m.\xc2\xa0\xe2\x80\x93 Vitvatersrando universitete Johanesburge, 1989\xe2\x80\x931990\xc2\xa0m. Paderborno universitete ir kituose mokslo centruose, 1999\xe2\x80\x932000\xc2\xa0m. dalyvavo atliekant JAV nacionalin\xc4\x97s mokslini\xc5\xb3 tyrim\xc5\xb3 tarybos (NRC) \xe2\x80\x9eTwinning\xe2\x80\x9c programos projekto darbus. Paskelb\xc4\x97 daugiau kaip 200 mokslini\xc5\xb3 straipsni\xc5\xb3.'